謝淮西吳提舉
作者：郭祥正
朝代：宋

paragraphs: 瘦馬徐行三百里，撲撲黄塵眼雙眯。
手攜簿法趨使臺，惟恐瑕玼煩摘指。
藍衫慼慼走廊廡，與坐撫循顔色喜。
琅琅先誦荆州吟，醉來捉住鯨魚尾。
如今無復氣凌雲，垂首低徊逐泥滓。
須臾又忘按察尊，羅列壺觴瞰池水。
圓荷翻風碧玉軟，幽鷺得魚團雪起。
正當煩暑浩如秋，更聽高談清入髓。
君臣會合前世無，朝廷萬事圖新美。
甲花照日御營寒，胡命懸絲朔風裏。
自嗟雖老力未衰，命未遇知甘擯死。
南山射虎竟殘年，不得封侯亦徒爾。
感君欲引西江波，涸轍行將脱螻蟻。
功名成就須報恩，莫道江南無壯士。